**อย. จับมือ สถาบันวิทยสิริเมธี หนุนพัฒนานวัตกรรมผลิตภัณฑ์สุขภาพ**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

อย. จับมือ สถาบันวิทยสิริเมธี ส่งเสริมการพัฒนางานวิจัยและผลิตผลิตภัณฑ์ที่ตอบสนองวิถีชีวิตยุคใหม่ มุ่งหวังให้เกิดการผลิตจริง เป็นประโยชน์ต่อผู้บริโภค เสริมสร้างความแข็งแกร่งทางเศรษฐกิจ

วันที่ 17 มีนาคม 2568 **นายแพทย์สุรโชค ต่างวิวัฒน์ เลขาธิการคณะกรรมการอาหารและยา** พร้อมคณะ เข้าเยี่ยมชมสถาบันวิทยสิริเมธี จังหวัดระยอง เพื่อหารือความร่วมมือในการส่งเสริมและพัฒนานวัตกรรมผลิตภัณฑ์สุขภาพ ซึ่งสถาบันวิทยสิริเมธี (VISTEC) เป็นส่วนหนึ่งของพื้นที่เพื่อการศึกษา และเรียนรู้ ในเมืองแห่งนวัตกรรม Smart City วังจันทร์วัลเลย์ จังหวัดระยอง มุ่งผลิตบุคลากรที่มีความสามารถในการสร้างนวัตกรรมที่ตอบโจทย์ความต้องการของประเทศและสอดรับกับทิศทางระดับโลก สำนักงานคณะกรรมการอาหารและยา (อย.) พร้อมสนับสนุนและให้คำปรึกษาในการพัฒนานวัตกรรมผลิตภัณฑ์สุขภาพต่าง ๆ มุ่งหวังให้งานวิจัยและนวัตกรรมนำไปสู่การผลิตจริง ไม่ใช่แค่งานวิจัยที่ขึ้นหิ้ง แต่สามารถผลิต ภายใต้ข้อกำหนดกฎหมายที่เกี่ยวข้อง เพื่อเป็นประโยชน์และเป็นทางเลือกใหม่ ๆ แก่ผู้บริโภค ซึ่งนอกจากจะเป็น การกระตุ้นให้เกิดการพัฒนางานวิจัยในเชิงนวัตกรรมแล้ว ยังเป็นการส่งเสริมให้เกิดการผลิตผลิตภัณฑ์ที่ตอบสนองต่อวิถีชีวิตยุคใหม่ เกิดการขับเคลื่อนเศรษฐกิจของประเทศไทยไปสู่อุตสาหกรรมผลิตภัณฑ์สุขภาพใหม่ด้วยนวัตกรรม

ความร่วมมือในครั้งนี้ ถือเป็นก้าวสำคัญในการผลักดันให้เกิดการพัฒนานวัตกรรมผลิตภัณฑ์สุขภาพในประเทศไทย ซึ่งจะนำไปสู่การยกระดับคุณภาพชีวิตของประชาชน เสริมสร้างความแข็งแกร่งให้กับเศรษฐกิจของประเทศในระยะยาว

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 17 มีนาคม 2568 ข่าวแจก 123 / ปีงบประมาณ พ.ศ. 2568**